ธีระชัยรับมือโดนถล่มไม่เก็บภาษีหุ้นชิน
&#8220;ธีระชัย&#8221; โยนสรรพากรแจงไม่เก็บภาษีหุ้นชินสัปดาห์หน้า
20 ส.ค. 2554

“ธีระชัย” โยนสรรพากรแจงไม่เก็บภาษีหุ้นชินสัปดาห์หน้า
นายธีระชัย ภูวนาถนรานุบาล รมว.คลัง กล่าวว่า ในสัปดาห์หน้าจะให้ นายสาธิต รังคสิริ อธิบดีกรมสรรพากร มาชี้แจงแก่สื่อมวลชนเรื่องการเก็บภาษีหุ้นจาก พ.ต.ท.ทักษิณ ชินวัตร อดีตนายกรัฐมนตรี จำนวน 1.2 หมื่นล้านบาทไม่ได้ว่า จะสร้างความเสียหายให้กับรัฐหรือไม่ และใครจะต้องเป็นผู้รับผิดชอบในเรื่องดังกล่าว
รมว.คลัง กล่าวว่า เท่าที่ตรวจสอบข้อมูลพบว่าในส่วนของการเก็บภาษีหุ้น 1.2 หมื่นล้านบาท จากนายพานทองแท้ และ น.ส.พินทองทา ชินวัตร ได้ข้อยุติแล้วว่าไม่เก็บภาษีเงินได้จากการขายหุ้นตามคำสั่งของศาล เพราะทั้งสองคนไม่ใช่เจ้าของหุ้นที่แท้จริง 
ดังนั้น จะต้องเรียกเก็บภาษีจาก พ.ต.ท.ทักษิณ ชินวัตร และคุณหญิงพจมาน ณ ป้อมเพชร ผู้เป็นภริยา เป็นอำนาจของกรมสรรพากร ไม่เกี่ยวกับกระทรวงการคลัง
นอกจากนี้ ยังมีกรณีการเก็บภาษีหุ้นจากบริษัท แอมเพิลริช ที่มีรายได้จากการขายหุ้นให้นายพานทองแท้ และ น.ส.พินทองทา ขณะนี้ทางกรมสรรพากรได้พิจารณาเป็นที่เรียบร้อยและจะเสนอให้คณะกรรมการวินิจฉัยภาษีของกระทรวงเป็นผู้ชี้ขาด
แหล่งข่าวจากกระทรวงการคลัง เปิดเผยว่า นายธีระชัยได้มอบหมายให้ น.ส.รวิฐา พงศ์นุชิต ตำแหน่งหัวหน้าสำนักงาน รมว.คลัง ประสานงานกับผู้บริหารกระทรวงและกรมสรรพากร เพื่อรีบดำเนินการในกรณีที่มีคำวินิจฉัยไม่เก็บภาษีหุ้นจากครอบครัวชินวัตรให้ชัดเจน 
ทั้งนี้ ยังเป็นการเตรียมพร้อมที่ รมว.คลัง จะใช้เป็นข้อมูลในการตอบคำถามในการแถลงนโยบายของรัฐบาลในสัปดาห์หน้า ซึ่งคาดว่าจะถูกซักถามจากทั้งฝ่ายค้านและจากสมาชิกวุฒิสภาอย่างหนัก 
อย่างไรก็ตาม ขณะนี้ทีมกฎหมายของกรมสรรพากรมีความกังวลข้อกฎหมาย ที่นายอารีพงศ์ ภู่ชอุ่ม ปลัดกระทรวงการคลัง ได้ตั้งข้อสังเกตไว้ เช่น ทำไมกรมสรรพากรไม่พยายามต่อสู้ในชั้นศาลภาษีจนทำให้แพ้คดี หลังจากนั้นมีสาเหตุอะไรที่ไม่อุทธรณ์ และสุดท้ายการเก็บภาษีจาก พ.ต.ท.ทักษิณ ไม่ได้ เพราะกฎหมายภาษีมาตราไหนกันแน่
ด้านปลัดกระทรวงการคลังยื่นข้อสังเกตกับกรมสรรพากรว่า หากเก็บภาษีหุ้นไม่ได้เลย ใครจะเป็นผู้รับผิดชอบความเสียหายที่เกิดจากเรื่องนี้ เพราะก่อนหน้านี้กรมสรรพากรก็มีปัญหาผู้บริหารถูกฟ้องว่าละเว้นการปฏิบัติหน้าที่ไม่เก็บภาษีหุ้นจากครอบครัวชินวัตรจำนวน 546 ล้านบาท ซึ่งกรมสรรพากรได้ตั้งคณะกรรมการหาคนรับผิดทางแพ่ง ซึ่งปัจจุบันก็ยังหาผู้รับผิดชอบความเสียหายดังกล่าวไม่ได้